አትሌቲክስ ውድድሮች በባዶ ሜዳዎች ሊመለሱ ይችላሉ
የኮሮና ቫይረስ(ኮቪድ 19) በዓለም ላይ በከፍተኛ ፍጥነት መሰራጨቱን ተከትሎ የሁሉም ዓለም አቀፍ የስፖርት መርሐግብሮች እንዲቋረጡ አድርጓቸዋል። የኮሮና ቫይረስ ስርጭት በከፍተኛ ሁኔታ እየጨመረ መምጣቱ ተከትሎ የስፖርቱ ዓለም ካለፉት ሁለት ወራት በላይ ተቋርጦ እንዲቆይ አድርጎታል። የውድድሮቸ መቋረጥና መርሐ ግብሮች መራዘማቸውን ተከትሎ የስፖርቱን ኢንዱስትሪ ክፉኛ እንደጎዳው ዓለም አቀፍ ጥናቶች ከወዲሁ ያመላክታሉ። ስፖርታዊ እንቅስቃሴዎች በመቆማቸው ምክንያት የሚደርሰውን ኪሳራ በመጠኑም ቢሆን ለማዳን ውድድሮችን በዝግ ስታዲየም ማድረግ አማራጭ ተደርጓል። ከቫይረሱ ስጋት ሙሉ ለሙሉ ነፃ መሆን ባይችሉም ታላላቆቹን አውሮፓ እግር ኳስ ሊጎች ጨምሮ አንዳንድ አገራትም ስፖርታዊ ውድድሮቻቸውን ከሰሞኑ አስጀምረዋል። ውድድሮችን በዝግ ስቴድየሞች በማድረግ የውድድር ዓመቱ ከመጠናቀቁ በፊት መርሐግብሮቻቸውን ለማጠናቀቅ ጨዋታዎችን እያደረጉ ይገኛሉ። 
በአውሮፓ እግር ኳስ ሊጎች የተወሰደውን መፍትሔ የዓለም አቀፍ አትሌቲክስ ፌዴሬሽን ተግባራዊ ሊያደርገው እንደሚችል ቢቢሲ ዘግቧል። የዓለም አቀፉ አትሌቲክስ ፌዴሬሽን ፕሬዚዳንት ሰባስቲያን ኮዬ ፤ የአትሌቲክስ ስፖርት ሲመለስ በባዶ ሜዳዎች ሊካሄድ እንደሚችል ማስጠንቀቃቸውን መሰረት ያደረገው ዘገባው፤ «በታላላቆቹን አውሮፓ እግር ኳስ ሊጎች ከሰሞኑ እንደተመለከትነው ዓለም አቀፍ የአትሌቲክስ ውድድሮችም በቅርቡ ሊመለሱ ይችላሉ »ሲል አስነብቧል የዓለም አቀፍ አትሌቲክስ ፌዴሬሽን የአትሌቲክስ ስፖርት ሲመለስ በባዶ ሜዳዎች ሊካሄዱ እንደሚችሉ ከማስገንዘብ በተጨማሪ ፤ውድድሮች ስለሚመለሱባቸው ሁኔታዎች በተመለከተ ሃሳብ መስጠታቸውን አመልከቷል። በዚሁ ላይም «ዓመታዊው የዳይመንድ ሊግ እንዲሁም የተለያዩ የአትሌቲክስ ውድድሮች ሁኔታዎች ከተገመገሙ በኋላ በመጪው ነሐሴ አጋማሽ እንዲካሄዱ እቅድ ተይዟል። በነሐሴ እንዲካሄዱ እቅድ የተያዘላቸው አስራ አንዱ የተለያዩ የአትሌቲክስ ውድድሮች በዝግ ሜዳ ይሆናሉ » ሲሉ መናገራቸውን ጽፏል። 
ቢቢሲ በዘገባው ፕሬዚዳንቱ በተለይ ጌምስ ለተባለው ድረገፅ በሰጡት ማብራሪያ «በመጪዎቹ ቅርብ ጊዜያት የሚካሄዱ ውድድሮች ላይ ለደህንነት ስንል ልንደራደርባቸው የማይገቡ ጉዳዮች አሉ። በተደጋጋሚ በጤና ባለሙያዎችም ሆኑ በአካባቢው ማህበረሰብ የተነገረንን ሁኔታዎች ከግምት ውስጥ ያስገባና ችላ የማንላቸውም ናቸው። ሁላችንም ቢሆን ይህ የረዥም ጊዜ መፍትሔ ነው ብለን አናስብም። ስፖርታዊ ውድድሮች ያለታዳሚ ይጠፋሉ። ሆኖም በአሁኑ ወቅት የአትሌቲክስ ውድድሮችን ለመመለስ መክፈል ያለብን መስዋዕትነት ይሄ ነው» ሲሉ መናገራቸውን በዘገባው አካቷል።አዲስ ዘመን ግንቦት 11/2012ዳንኤል ዘነበ